પ્રેમ જેવો રળિયામણો શબ્દ કેવળ વાસનાના ચિતરામણને કારણે વિકરાળ, વિકૃત અને બિહામણો થઈ ગયો છે. લયલા-મજનૂ, રોમિયો-જુલિયેટ -- આ બધાં પ્રેમનાં આદર્શ પાત્રો છે. પ્રેમની સફળતા ને નિષ્ફળતા પાત્રને કારણે અને પાત્રતાને કારણે સર્જાયેલી હોય છે. પ્રેમની સાથે શરીર સંકળાયું છે એ સ્વીકારી લઈએ તોપણ કોઈકે કહ્યું'તું એમ અઢાર-વીસ વર્ષની ઉંમર પ્રેમ કરવાની છે, લગ્નનો નિર્ણય કરવાની નથી, પણ કરુણતા ત્યાં છે કે જ્યારે પ્રેમ કરીએ છીએ ત્યારે કોઈક નિર્ણય પણ કરવો પડે છે અને એ નિર્ણયને કારણે કેટલાય પ્રેમીઓ પૉઇન્ટ ઑફ નો રિટર્ન પર ઊભાં હોય છે. સાથે રહી શકતા નથી અને છૂટા પડી શકતા નથી.